CELEX: 62015TN0156
Language: da
Date: 2015-03-27 00:00:00
Title: Sag T-156/15: Sag anlagt den 27. marts 2015 — Frankrig mod Kommissionen

8.6.2015   
            
            
               DA
            
            
               Den Europæiske Unions Tidende
            
            
               C 190/23
            
         Sag anlagt den 27. marts 2015 — Frankrig mod Kommissionen
   (Sag T-156/15)
   (2015/C 190/28)
   Processprog: fransk
   
      Parter
   
   
      Sagsøger: Den Franske Republik (ved F. Alabrune, G. de Bergues, D. Colas og C. Candat, som befuldmægtigede)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens afgørelse K(2015) 53 endelig af 16. januar 2015 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), annulleres delvist, for så vidt som denne afgørelse i forhold til den direkte støtte er baseret på konstateringer, som ikke er blevet nævnt i Kommissionens meddelelser, og for så vidt som kontrolsystemet ikke gør det muligt at sikre en korrekt gennemførelse af EU-lovgivningen om gode landbrugs- og miljømæssige forhold for ansøgningsårene 2011 og 2012.
            
         
               —
            
            
               Afgørelse K(2015) 53 endelig annulleres delvist, for så vidt som den udelukker EU-finansiering af samtlige de udgifter, som er blevet afholdt inden for sektoren for arealstøtte på Nordkorsika for ansøgningsårene 2010 ff.
            
         
               —
            
            
               Afgørelse K(2015) 53 endelig annulleres delvist, for så vidt som den udelukker EU-finansiering af de udgifter, som Den Franske Republik har afholdt inden for rammerne af støtten til udligningsgodtgørelser for naturbetingede handicap (ICHN) under akse 2 i programmet for udvikling af franske landdistrikter for regnskabsårene 2010, 2011, 2012 og 2013. Subsidiært annulleres denne afgørelse delvist, for så vidt som den udelukker EU-finansiering af den del af udgifterne, som Den Franske Republik har afholdt inden for rammerne af ICHN-støtten for får, der er blevet kontrolleret på stedet med henblik på kontrol med identifikation af dyr.
            
         
               —
            
            
               Afgørelse K(2015) 53 endelig annulleres delvist, for så vidt som den udelukker EU-finansiering af 25 % af de udgifter, som Den Franske Republik har afholdt inden for sektoren for omstrukturering af sukkerindustrien i form af støtte til sukkerproducenterne til fuldstændig nedlæggelse og bibeholdelse af oplagringssiloer. Subsidiært annulleres denne afgørelse delvist, for så vidt som den pålagte finansielle korrektion på 25 % af udgifterne til de støttebeløb, der er blevet udbetalt til sukkerproducenterne til fuldstændig nedlæggelse og bibeholdelse af oplagringssiloer, er uforholdsmæssig.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført otte anbringender, der vedrører tre aspekter ved den anfægtede afgørelse.
   
               —
            
            
               Om den del af den anfægtede afgørelse, der vedrører sektoren for den direkte støtte under den første søjle for regnskabsårene 2011, 2012 og 2013.
               
                           1.
                        
                        
                           Med det første anbringende gøres det gældende, at der er sket en tilsidesættelse af artikel 11, stk. 1, i forordning (EF) 885/2006 (1) og af sagsøgerens ret til forsvar, eftersom den faste korrektion, der er blevet pålagt samtlige støttebetalinger inden for den ovennævnte sektor med undtagelse af Nordkorsika, er baseret på forsømmelser, der ikke er blevet meddelt sagsøgeren.
                        
                     
                           2.
                        
                        
                           Med det andet og subsidiært fremførte anbringende gøres det gældende, at der er sket en tilsidesættelse af artikel 6, stk. 1, i forordning (EF) 73/2009 (2) og af bilag III til den nævnte forordning.
                        
                     
                           3.
                        
                        
                           Med det tredje anbringende gøres det gældende, at der er sket en tilsidesættelse af artikel 11, stk. 1, i forordning (EF) 885/2006 og af sagsøgerens ret til forsvar, eftersom den finansielle korrektion, der er blevet anvendt inden for denne sektor på samtlige støtteudgifter på Nordkorsika, er baseret på forsømmelser, der ikke er blevet meddelt sagsøgeren.
                        
                     
                           4.
                        
                        
                           Med det fjerde og delvist subsidiært fremførte anbringende gøres det gældende, at der er sket en tilsidesættelse af proportionalitetsprincippet og af Kommissionens dokument nr. VI/5330/97 af 23. december 1997 med titlen »Retningslinjer for beregning af de finansielle følger ved udarbejdelsen af beslutningen om regnskabsafslutning for EUGFL, Garantisektionen«.
                        
                     
         
               —
            
            
               Om den del af den anfægtede afgørelse, der vedrører udligningsgodtgørelserne for naturbetingede handicap under akse 2 i programmet for udvikling af franske landdistrikter — ELFUL
               
                           5.
                        
                        
                           Med det femte anbringende gøres det gældende, at der er sket en tilsidesættelse af artikel 10, stk. 2 og 4, og artikel 14, stk. 2, i forordning (EF) 1975/2006 (3), idet Kommissionen med urette har lagt til grund, at sagsøgeren havde misligholdt sine forpligtelser på området for kontroller, med den begrundelse, at denne ikke havde gennemført en dyreoptælling ved kontrollerne på stedet.
                        
                     
                           6.
                        
                        
                           Med det sjette og subsidiært fremførte anbringende gøres det gældende, at der er sket en ulovlig udvidelse af anvendelsen af den faste korrektion til de får, der ikke kan tildeles præmie for moderfår.
                        
                     
         
               —
            
            
               Om den del af den anfægtede afgørelse, der vedrører den finansielle korrektion, der er blevet anvendt inden for sektoren for omstrukturering af sukkerindustrien.
               
                           7.
                        
                        
                           Med det syvende anbringende gøres det gældende, at der er sket en tilsidesættelse af artikel 3 og 4 i forordning 320/2006 (4) og af artikel 4 i forordning (EF) 968/2006 (5), idet Kommissionen har udelukket EU-finansiering af visse udgifter, som sagsøgeren har afholdt inden for den ovennævnte sektor, med den begrundelse, at de siloer til oplagring af sukker, der er blevet bibeholdt på fire franske anlæg, udgør produktionsanlæg.
                        
                     
                           8.
                        
                        
                           Med det ottende og subsidiært fremførte anbringende gøres det gældende, at der er sket en tilsidesættelse af proportionalitetsprincippet og ligebehandlingsprincippet.
                        
                     
         
      (1)  Kommissionens forordning (EF) nr. 885/2006 af 21.6.2006 om gennemførelsesbestemmelser til Rådets forordning (EF) nr. 1290/2005 for så vidt angår godkendelse af betalingsorganer og andre organer og regnskabsafslutning for EGFL og ELFUL (EUT L 171, s. 90).
   
      (2)  Rådets forordning (EF) nr. 73/2009 af 19.1.2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (EUT L 30, s. 16).
   
      (3)  Kommissionens forordning (EF) nr. 1975/2006 af 7.12.2006 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne (EUT L 368, s. 74).
   
      (4)  Rådets forordning (EF) nr. 320/2006 af 20.2.2006 om en midlertidig ordning for omstrukturering af sukkerindustrien i Fællesskabet og om ændring af forordning (EF) nr. 1290/2005 om finansiering af den fælles landbrugspolitik (EUT L 58, s. 42).
   
      (5)  Kommissionens forordning (EF) nr. 968/2006 af 27.6.2006 om de nærmere bestemmelser for gennemførelsen af Rådets forordning (EF) nr. 320/2006 om en midlertidig ordning for omstrukturering af sukkerindustrien i Det Europæiske Fællesskab (EUT L 176, s. 32).